राज्यसभा में समर्थन जुटाने को जुटी सरकार  
राज्यसभा में लोकपाल विधेयक के लिए समर्थन जुटाने के अपने अंतिम प्रयास के तहत प्रणब ने बसपा और राजद जैसी पार्टियों के नेताओं से मुलाकात की।
राज्यसभा में लोकपाल विधेयक के लिए समर्थन जुटाने के अपने अंतिम प्रयास के तहत वित्त मंत्री प्रणब मुखर्जी ने बसपा और राजद जैसी पार्टियों के नेताओं से मुलाकात की ताकि उन्हें विरोध का रास्ता छोड़ने के लिये मनाया जा सके।
	मुखर्जी ने संसदीय मामलों के मंत्री पीके बंसल और मानव संसाधन विकास मंत्री कपिल सिब्बल के साथ बसपा नेता सतीश चंद्र मिश्रा और राजद प्रमुख लालू प्रसाद के साथ बातचीत की। उस समय राज्यसभा में बहस जारी थी।
	243 सदस्यीय ऊपरी सदन में बसपा के 18 और राजद के चार सदस्य हैं।
	सूत्रों ने कहा कि मिश्रा और प्रसाद से लोकपाल विधेयक पर उनकी पार्टियों के रुख और किस तरह वे मतदान करेंगे, इस बारे में पूछा गया।
	मिश्रा ने मुखर्जी से कहा कि बसपा लोकायुक्त के प्रावधान के खिलाफ है क्योंकि यह संघीय ढांचे की भावना के विपरीत है।
	सूत्रों ने कहा कि सरकारी पक्ष ने उनसे कहा कि वह फिर बाचतीत करेंगे।
	बसपा लोकायुक्त के प्रावधान पर विरोध के अपने रुख पर दृढ़ है लेकिन इसने कोई संशोधन नहीं पेश किया है।
	इस तरह के संकेत हैं कि बसपा सदस्य बहिष्कार नहीं करेंगे।
	बहरहाल सरकार के लिए आगे भी समस्या आ सकती है क्योंकि कांग्रेस के दो सदस्य पी. कन्नन और विजय दरदा उपस्थित नहीं थे। राज्यसभा में कांग्रेस के 71 सदस्य हैं।